Die NG Gemeente Steynsburg is ’n gemeente in die Sinode van Oos-Kaapland met sy middelpunt op die gelyknamige dorp in die Noordoos-Kaap. Die gemeente word begrens deur die gemeentes Burgersdorp, Molteno, Hofmeyr, Middelburg-Karoo en Venterstad.
Die dorp Steynsburg is in 1872 deur die Gereformeerde Kerk aangelê en was destyds in die distrik Albert geleë. Die lidmate van die NG Kerk in die omgewing van Steynsburg het onder die gemeente Burgersdorp geressorteer. Deur hulle is, veral vanweë die groot afstande (byvoorbeeld 64 km na Burgersdorp) met primitiewe vervoermiddels, die behoefte aan ’n eie gemeente sterk aangevoel.
In 1874 is reeds begin met die bou van ’n eerste kerkgebou, waarvan die hoeksteen in Maart 1875 gelê is. Veral deur die ywer van Johannes C.M.D. du Plessis is die gemeente op 26 Januarie 1876 gestig.
Prof. dr. F.J.M. Potgieter, in lewe ’n hoogleraar aan die Kweekskool op Stellenbosch, was ’n seun van die NG gemeente Barkly-Oos en van 1940 tot 1943 leraar van die gemeente Steynsburg.
Gedurende die dienstyd van ds. S.P. Malherbe en wel in 1910 is ’n toring aan die kerkgebou opgerig. Verdere verbeterings is tydens die dienstyd van ds. Viljoen aangebring toe ’n vleuel aangebou is en ’n baie doeltreffende orrel ingebou is wat op 12 en 13 Maart 1927 ingewy is. Die behoefte aan ’n geskikte konsistorie het steeds sterker geword en so is in 1951, toe die gemeente sy 75ste bestaansjaar kon vier, ’n begin gemaak met die aanbou daarvan.
Ook die armesorg het nie agterweë gebly nie en die gemeente het op 3 Mei 1951 die Herwin-tehuis vir sorgbehoewende meisies in gebruik geneem. Die tehuis het destyds voorsien in ’n groot behoefte.